पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन की कमी को लेकर राजस्थान में मचे हाहाकार के बीच राहत की खबर है। ऑक्सीजन की किल्लत से जूझ रहे प्रदेश के ऑक्सीजन कोटे को केंद्र सरकार ने बढ़ा दिया है। आगामी दो-चार दिन में राज्य को 100 मीट्रिक टन अतिरिक्त ऑक्सीजन मिलेगी। ये ऑक्सीजन पश्चिम बंगाल में बने सेल के प्लांट और ओडिशा में बने टाटा के प्लांट से आएगी। शुक्रवार को मुख्यमंत्री अशोक गहलोत ने सोशल मीडिया पर पीएम मोदी से मदद मांगी थी। उन्होंने लिखा था कि ऑक्सीजन-दवाइयों की कमी व्यथित करने वाली है। विदेशों से मदद लेकर हेल्प करें
ओडिशा से 60 और पश्चिम बंगाल से 40 मीट्रिक टन ऑक्सीजन मिलेगी
जानकारी के मुताबिक, राजस्थान में आगामी दो सप्ताह के अंदर प्रतिदिन 400 मीट्रिक टन से ज्यादा ऑक्सीजन की जरूरत पड़ने की आशंका है। मौजूदा वक्त में करीब 280 से 300 मीट्रिक टन की मांग है। लेकिन सभी जगहों से राजस्थान को प्रतिदिन अधिकतम 280 मीट्रिक टन ही उपलब्ध हो रही है। ये ऑक्सीजन भिवाड़ी से 100, जाम नगर से 40, पानीपत से 15 (मीट्रिक टन) के अलावा राजस्थान में अलग-अलग शहरों में लगे प्लांट से 125 मीट्रिक टन मिल रही है। अब ओडिशा के प्लांट से 60 और पश्चिम बंगाल के प्लांट से 40 मीट्रिक टन और ऑक्सीजन मिलने लगेगी।
दो दिन पहले मंत्रिमंडल समूह गया था दिल्ली
प्रदेश में ऑक्सीजन और रेमडेसिविर इंजेक्शन की बढ़ती मांग को देखते हुए गहलोत सरकार के तीन कैबिनेट मंत्री दो दिन पहले दिल्ली गए थे। यहां उन्होंने लोकसभा स्पीकर और कोटा से सांसद ओम बिरला से मुलाकात कर राज्य का ऑक्सीजन कोटा बढ़ाने और ज्यादा से ज्यादा रेमडेसिविर इंजेक्शन दिलवाने की मांग की थी। इस दौरान मंत्रियों ने गृहमंत्री, रेल मंत्री और केन्द्रीय स्वास्थ्य मंत्री से वीसी के जरिए बातचीत कर राज्य के मौजूदा हालातों को बताया था।
एक्टिव केस के आधार पर पहली बार बांटे इंजेक्शन
राज्य की गहलोत सरकार कुछ समय से केन्द्र सरकार से एक्टिव केस के आधार पर ऑक्सीजन और रेमडेसिविर इंजेक्शन वितरण की मांग करती आ रही है। शायद केन्द्र सरकार ने राज्य सरकार की इस मांग को भी मान लिया है। पिछले दिनों केन्द्र सरकार के पास अलग-अलग संस्थाओं से 1.62 लाख रेमडेसिविर इंजेक्शन डोनेशन में मिले थे। इन इंजेक्शनों का वितरण केन्द्र सरकार ने सभी राज्यों को वहां मौजूद एक्टिव केस के आधार पर किया। राजस्थान एक्टिव केस के मामले में पूरे देश में 5वें नंबर पर है, जिसके हिसाब से राज्य को 5668 इंजेक्शन की खेप मिली है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn